Zakaj prebrati to knjigo?

Celo življenje sem čepela doma. Moja potovanja so potekala samo v lastni notranjosti in to se mi je zdelo najlepše in najbolj moje premikanje.

Potem se mi je rodila hčerka, ki je že od prvega hipa vedela, da NOČE čepeti doma. Hotela je ven, na prosto, imela je morje v telesu.

Najprej sem jo zavirala, nato pa sem nemirnega delfinčka izpustila iz rok. In se je zavihtel v svoje vode in zajadral v sinjino.

S teh poti so prihajala pisma, ker so delfini zelo družabne živali in hočejo biti slišani. To je ta knjiga.

Z njo sem odpotovala v barve, ki jih nisem še nikoli videla, med cvetje, ki se ga še nikoli nisem dotaknila. Noge so se lahko vdirale v mehko mivko plaž v daljavi, padala sem v vonje, ki so prišli do mene v razkošnih valovih. Zdrsnila sem pod gladino in zaplavala v zgoščeni tišini podmorskega sveta. Potem pa sem se spet dvignila na površje in srečala nasmehe ljudi, ki v svojih živih bokih premikajo veselje do življenja in jih ne zanimajo ne izobrazba ne uspešnost ne kopičenje dobrin ne hitenje. Ne primerjajo se z nikomer in ne opažajo, da jim kaj manjka.

Doživela sem svet, ki živi v slepečem soncu. Ustavljen v občutenju sedanjega trenutka, v telesih, ki dihajo prostost in mehkobo golote cel božji dan. Umiva jih dež, suši veter, včasih zaliva blato in preganja vihar. A vse je del njih. In vse raste in rodi samo od sebe.

Enkrat v življenju je treba iti tja, da nas obsije sončnost, milost brezskrbnosti in zaupanja v življenje. Pa čeprav samo z branjem knjige …

Potem se lahko vrnemo in živimo naprej svoj prostor in čas. A bomo drugačni, ker bomo vedeli, da obstaja še kaj drugega kot to, kar smo se naučili prenašati kot edino sprejemljivo. Da lahko zaživi tudi tu, zdaj, divji in blagi duh Polinezije in nam odpre zaklenjene prsi.

Vsak hip, ko postanemo prosti, razbremenjeni in počitniški, smo tudi mi otroci Polinezije.

Alenka Rebula